Pløkker, teltstænger og liggeunderlag skal fremover kunne anvendes langt flere steder end loven i dag tillader.

På lige fod med både Norge, Sverige og Finland vil Alternativet udvide danskernes mulighed for at færdes frit i naturen og overnatte under åben himmel.

Derfor foreslår partiet, at der ligesom i vores nordiske nabolande bliver indført allemandsret i Danmark.

- Vi skal have mange flere danskere ud og opleve det mirakel, som naturen er. I dag må man gerne overnatte i statsskove, men nu vil vi udvide brugsretten til de private skove, siger Alternativets leder, Uffe Elbæk.

Strenge regler i privatejde skove

18 procent af Danmarks samlede skovareal tilhører staten. Langt størstedelen af Danmarks skovarealer, omkring 75 procent, tilhører privatpersoner, selskaber eller fonde.

Når man kan gøre det i Norge, Sverige og Finland, så kan vi også gøre det i Danmark. Uffe Elbæk, leder Alternativet

Og her er retningslinjerne, for hvordan offentligheden må anvende områderne, markant strengere sammenlignet med statsskovene.

Eksempelvis må man - i modsætningen til statsejede skove - kun opholde sig i privatejede skove fra klokken seks om morgenen til solnedgang, ligesom man udelukkende må færdes på stier og veje.

Det betyder, at mange naturglade danskere ikke har mulighed for at nyde en frokost i skovbunden eller slå telt op og overnatte i en privatejet skov.

- Når man kan gøre det i Norge, Sverige og Finland, så kan vi også gøre det i Danmark, siger Uffe Elbæk og understreger, at forslaget vil gøre naturen betydeligt mere tilgængeligt for danskerne.

- Med vores forslag femdobler vi muligheden for at komme ud og overnatte i naturen, siger Uffe Elbæk.